### Beslutning

Godkendt.

### Sagsfremstilling

## Resume og sagens baggrund

Administrationen har afholdt et dialogmøde med berørte lodsejere og grundejere nær den forventede linjeføring for cykelstiforbindelsen mellem [adresse] og Føllenslev. På dialogmødet fremkom der spørgsmål til linjeføringen i den sydlige del af projektet vedrørende projektområdets placering og tilslutningen til [adresse].

Administrationen lægger nu op til, at Teknik- og Miljøudvalget træffer beslutning om, at der enten arbejdes videre med den planlagte linjeføring i skitseprojektet, eller om projektområdet og dermed eventuelt nye linjeføringer skal undersøges.

## Indstillinger

Chefen for Vej, Ejendom og Affald indstiller, at der arbejdes videre med den planlagte linjeføring på den vestlige side af [adresse] imellem de to byskilte, og at denne linjeføring danner grundlag for skitseprojektets opstart.

## Behandling

Teknik- og Miljøudvalget.

## Sagsfremstilling

Projektets status

Anlægsprojektet vedrørende en cykelstiforbindelse mellem [adresse] og Føllenslev er nu i den afsluttende del af *forundersøgelsesfasen*. Forundersøgelsen har blandt andet omfattet en intern miljøscreening og en dialog med berørte lodsejere og grundejere. Forundersøgelsens formål er at danne grundlag for opstarten af et skitseprojekt.

I skitseprojektet skitseres en realistisk linjeføring inden for de økonomiske rammer af projektet. Skitseprojektet vil blive fremlagt til politisk beslutning i Teknik- og Miljøudvalget, inden detailprojektet udarbejdes, og anlægsfasen kan starte op. Skitseprojektet vil desuden danne grundlag for et kommende borgermøde.

Planlagt linjeføring

På baggrund af henholdsvis [adresse] 2016 og Cykelstiplanen 2016 blev en rådgiver i 2017 bestilt til at udarbejde et notat omhandlende linjeføring og økonomi for fire cykelstiforbindelser, heraf forbindelsen mellem [adresse] og Føllenslev. Denne linjeføring er skitseret til at løbe langs [adresse] på den vestlige side. Omtalte notat har endvidere dannet baggrund for anlægsbevillingen til projektet, hvor der i Budgetaftalen for 2021-2024 og Budgetaftalen for 2022-2025 samlet er afsat i alt 16,27 mio. kr. til at realisere projektet.

Dialogmøde med mulige berørte lodsejere og grundejere

Som en del af forundersøgelsen har administrationen rettet henvendelse til ejere af jord og ejendomme i projektområdet (se Bilag 1), og der er afholdt et tidligt dialogmøde dels for at give information om projektet til de kommende naboer til cykelstien og dels for at indhente viden, som kan være relevant i forhold til projektet. Viden og information tidligt i projektfasen har en gunstig virkning på projektforløbet og kan resultere i færre omprojekteringer og ekstraarbejder.

Linjeføring

På dialogmødet blev der stillet en del spørgsmål fra borgerne vedrørende linjeføringen og projektområdet.

Flere lodsejere og grundejere var uenige i den planlagte linjeføring (se Bilag 2), heraf var størstedelen uforstående overfor, at linjeføringen ikke kan tilsluttes Føllenslev øst om boligkvarteret ved [adresse], [adresse] med flere (se Bilag 3).

Enkelte lodsejere og grundejere har et ønske om en linjeføring langs [adresse], og ikke langs [adresse], hvor den nuværende linjeføring af skitseret.

Hovedparten af deltagerne til dialogmødet stiller sig desuden uforstående over for, at cykelstien stopper ved [adresse] byskilt og ikke tilsluttes den eksisterende cykelsti til Firhøjskolen.

Administrationens vurdering

Administrationen indstiller, at der arbejdes videre med den planlagte linjeføring på den vestlige side af [adresse] mellem de to byskilte, idet det er administrationens vurdering, at denne linjeføring løser problemstillingen med hensyn til en sikker stiforbindelse mellem de to byer inden for de økonomisk bevilligede rammer, og hvor færrest gener påføres lodsejere og grundejere i området.

Det skal bemærkes, at hvis en eventuel udvidelse af projektområdet og flere linjeføringer skal undersøges, vil dette forskyde tidsplanen for projektet, idet forundersøgelsen ville skulle genvurderes.

## Økonomiske konsekvenser

Ingen økonomiske konsekvenser.